SELETUSKIRI

1. ETTEPANEKU TAUST

Ettepaneku põhjused ja eesmärgid

Käesolev ettepanek on seotud nõukogu 29. septembri 2008. aasta määruse (EÜ) nr 1005/2008 (millega luuakse ühenduse süsteem ebaseadusliku, teatamata ja reguleerimata kalapüügi (ETR-kalapüük) vältimiseks, ärahoidmiseks ja lõpetamiseks ning muudetakse määrusi (EMÜ) nr 2847/93, (EÜ) nr 1936/2001 ja (EÜ) nr 601/2004 ning tunnistatakse kehtetuks määrused (EÜ) nr 1093/94 ja (EÜ) nr 1447/1999; edaspidi „ETR-kalapüügi määrus”)[1] kohaldamisega.

Üldine taust

Käesolev ettepanek on seotud ETR-kalapüügi määrusega ning selles on lähtutud uurimisest ja dialoogist, mis on toimunud kooskõlas nimetatud määruses sätestatud sisuliste ja menetlusnõuetega. Määrusega on muu hulgas ette nähtud, et kõik riigid peaksid täitma lipu-, sadama-, turu- või rannikuäärse riigina neile rahvusvahelisest õigusest tulenevaid kohustusi võtta meetmeid ETR-kalapüügi vältimiseks, ärahoidmiseks ja lõpetamiseks.

Ettepaneku valdkonnas kehtivad õigusnormid

Komisjoni 15. novembri 2012. aasta otsus, millega teatatakse kolmandatest riikidest, kelle puhul komisjon leiab, et vastavalt nõukogu määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks, võidakse see riik liigitada koostööd mittetegevaks kolmandaks riigiks (ELT C 354, 17.11.2012, lk.1–47).

Komisjoni 26. novembri 2013. aasta rakendusotsus, millega määratakse kindlaks kolmandad riigid, keda komisjon loeb koostööd mittetegevaks kolmandaks riigiks vastavalt nõukogu määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks (ELT C 346, 27.11.2013, lk 2–25).

Nõukogu 24. märtsi 2014. aasta rakendusotsus, millega kehtestatakse ebaseadusliku, teatamata ja reguleerimata kalapüügi vastases võitluses koostööd mittetegevate kolmandate riikide nimekiri vastavalt määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks (ELT L 91, 27.3.2014, lk 43–47).

Nõukogu 24. märtsi 2014. aasta rakendusotsust, millega kehtestatakse ebaseadusliku, teatamata ja reguleerimata kalapüügi vastases võitluses koostööd mittetegevate kolmandate riikide nimekiri vastavalt määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks (ELT L 91, 27.3.2014, lk 43–47), muudeti nõukogu (kuupäeva) rakendusotsusega (SRI LANKA NIMEKIRJA KANDMINE).

Kooskõla Euroopa Liidu muude põhimõtete ja eesmärkidega

Ei ole asjakohane.

2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED

Konsulteerimine huvitatud isikutega

Menetlusega seotud huvitatud isikutel on uurimise ja dialoogi ajal olnud võimalus kaitsta oma huve ETR-kalapüügi määruses sätestatud korras.

Eksperdiarvamuste kogumine ja kasutamine

Välisekspertide arvamusi ei olnud vaja kasutada.

Mõju hindamine

Käesolev ettepanek tuleneb ETR-kalapüügi määruse rakendamisest.

Kõnealuse määrusega ei ole ette nähtud üldist mõjuhindamist, kuid selles on sätestatud põhjalik loetelu tingimustest, mida tuleb hinnata.

3. ETTEPANEKU ÕIGUSLIK KÜLG

Kavandatud meetme kokkuvõte

Komisjon teatas 15. novembri 2012. aasta otsusega kaheksale kolmandale riigile (Belize, Kambodža Kuningriik, Fidži Vabariik, Guinea Vabariik, Panama Vabariik, Sri Lanka Demokraatlik Sotsialistlik Vabariik, Togo Vabariik ja Vanuatu Vabariik), et ta kaalus võimalust määrata need riigid kindlaks koostööd mittetegevate kolmandate riikidena kooskõlas ETR-kalapüügi määrusega.

Komisjon algatas nende kaheksa riigi suhtes demaršid. Nimetatud demaršid sisaldasid muu hulgas nende demaršide põhjendust ning nendega nähti ette riikidele võimalus vastata ja selline liigitus ümber lükata, õigus paluda ja esitada lisateavet ning esitada olukorra parandamiseks tegevuskavad. Neile võimaldati ka piisav aeg vastamiseks ja mõistlik ajavahemik olukorra heastamiseks.

Komisjon määras 26. novembri 2013. aasta rakendusotsusega kindlaks Belize, Kambodža Kuningriigi ja Guinea Vabariigi riikidena, keda ta käsitab koostööd mittetegevate kolmandate riikidena kooskõlas ETR-kalapüügi määrusega.

24. märtsil 2014 kehtestas nõukogu rakendusotsusega ETR-kalapüügi vastases võitluses koostööd mittetegevate kolmandate riikide nimekirja, kuhu kuulusid Belize, Kambodža Kuningriik ja Guinea Vabariik.

Lisatud nõukogu rakendusotsuse ettepanek põhineb järeldustel, mis on kinnitanud, et Belize on tõendanud, et tema nimekirja kandmise tinginud olukord on lahendatud ning riik on võtnud konkreetseid meetmeid, millega suudetakse saavutada olukorra püsiv paranemine.

Seepärast tehakse ettepanek, et nõukogu võtaks vastu lisatud otsuse ettepaneku.

Õiguslik alus

Nõukogu 29. septembri 2008. aasta määrus (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks.

Subsidiaarsuse põhimõte

Ettepanek tehakse Euroopa Liidu ainupädevusse kuuluvas valdkonnas. Subsidiaarsuse põhimõtet seetõttu ei kohaldata.

Proportsionaalsuse põhimõte

Ettepanek on proportsionaalsuse põhimõttega kooskõlas järgmistel põhjustel.

Meetme vormi on kirjeldatud ETR-kalapüügi määruses ja see ei võimalda teha otsuseid liikmesriikide tasandil.

Ei kohaldata nõuet, et liidu, liikmesriikide valitsuste, piirkondlike ja kohalike asutuste, ettevõtjate ja kodanike rahaline ja halduskoormus peab olema võimalikult väike ja proportsionaalne ettepaneku eesmärgiga.

Õigusakti valik

Kavandatud õigusakt: otsus.

Muud meetmed ei oleks asjakohased järgmisel põhjusel:

muud vahendid ei oleks asjakohased, sest ETR-kalapüügi määrusega ei ole ette nähtud muid võimalusi.

4. MÕJU EELARVELE

Ettepanek ei mõjuta liidu eelarvet.

2014/0295 (NLE)

Ettepanek:

NÕUKOGU RAKENDUSOTSUS

millega muudetakse ebaseadusliku, teatamata ja reguleerimata kalapüügi vastases võitluses koostööd mittetegevate kolmandate riikide nimekirja vastavalt määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse nõukogu määrust (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks ning muudetakse määrusi (EMÜ) nr 2847/93, (EÜ) nr 1936/2001 ja (EÜ) nr 601/2004 ning tunnistatakse kehtetuks määrused (EÜ) nr 1093/94 ja (EÜ) nr 1447/1999,[2] eriti selle artikli 34 lõiget 1,

võttes arvesse Euroopa Komisjoni ettepanekut

ning arvestades järgmist:

(1) Määrusega (EÜ) nr 1005/2008 (ETR-kalapüügi määrus) on kehtestatud liidu süsteem ebaseadusliku, teatamata ja reguleerimata (ETR) kalapüügi vältimiseks, ärahoidmiseks ja lõpetamiseks.

(2) ETR-kalapüügi määruse VI peatükis on sätestatud koostööd mittetegevate kolmandate riikide kindlaksmääramise, sellise riigina kindlaksmääratud kolmandatele riikidele suunatud demaršide, selliste riikide nimekirja koostamise ja avaldamise, selliste riikide nimekirjast kustutamise ning mis tahes erakorraliste meetmete menetlus.

(3) Kooskõlas ETR-kalapüügi määruse artikliga 32 teatas Euroopa Komisjon (edaspidi „komisjon”) 15. novembri 2012. aasta otsusega (edaspidi „15. novembri 2012. aasta otsus”)[3] kaheksale riigile, et nad võidakse kindlaks määrata kolmandate riikidena, keda komisjon käsitab koostööd mittetegevatena. Nende riikide hulgas oli ka Belize.

(4) Komisjon esitas 15. novembri 2012. aasta otsuses sellise võimaliku kindlaksmääramise aluseks olevad olulised faktid ja kaalutlused.

(5) Komisjon teatas 15. novembril 2012 neile kaheksale riigile (sh Belize'ile) eraldi kirjades, et peab võimalikuks nende riikide kindlaksmääramist koostööd mittetegeva kolmanda riigina.

(6) Komisjon määras 26. novembri 2013. aasta rakendusotsusega („26. novembri 2013. aasta rakendusotsus”)[4] Belize, Kambodža Kuningriigi ja Guinea Vabariigi kindlaks ETR-kalapüügi vastases võitluses koostööd mittetegevate kolmandate riikidena. Komisjon esitas kooskõlas ETR-kalapüügi määrusega põhjused, mille tõttu ta leidis, et nimetatud kolm riiki ei täida lipu-, sadama-, turu- või rannikuäärsete riikidena neile rahvusvahelisest õigusest tulenevaid kohustusi võtta meetmeid ETR-kalapüügi vältimiseks, ärahoidmiseks ja lõpetamiseks.

(7) Kooskõlas ETR-kalapüügi määruse artikliga 33 kandis nõukogu 24. märtsi 2014. aasta rakendusotsusega 2014/170 (edaspidi „nõukogu 24. märtsi 2014. aasta rakendusotsus”)[5] Belize, Kambodža Kuningriigi ja Guinea Vabariigi ETR-kalapüügi vastases võitluses koostööd mittetegevate kolmandate riikide nimekirja vastavalt ETR-kalapüügi määrusele.

(8) Pärast seda, kui nõukogu 24. märtsi 2014. aasta rakendusotsusega kehtestati ETR-kalapüügi vastases võitluses koostööd mittetegevate kolmandate riikide nimekiri, pakkus komisjon sellistena kindlaksmääratud riikidele võimaluse jätkata dialoogi kooskõlas ETR-kalapüügi määruses sätestatud sisuliste ja menetlusnõuetega. Komisjon kogus ja kontrollis jätkuvalt kogu tema arvates vajalikku teavet, sh suulisi ja kirjalikke märkusi, et kindlaksmääratud riikidel oleks võimalus lahendada nende nimekirja kandmise tinginud olukord ja võtta konkreetseid meetmeid, millega suudetakse väljaselgitatud puudused kõrvaldada. Selle protsessi tulemusel jõuti järeldusele, et Belize on olukorra lahendanud ja võtnud parandavaid meetmeid.

(9) Seepärast peaks nõukogu kooskõlas ETR-kalapüügi määruse artikli 34 lõikega 1 muutma 24. märtsi 2014. aasta rakendusotsust ja kustutama Belize'i koostööd mittetegevate kolmandate riikide nimekirjast.

(10) Kui võetakse vastu käesolev nõukogu rakendusotsus Belize'i kustutamise kohta koostööd mittetegevate kolmandate riikide nimekirjast kooskõlas ETR-kalapüügi määruse artikli 34 lõikega 1, kaotab kehtivuse komisjoni 26. novembri 2013. aasta rakendusotsus, millega määrati Belize kindlaks koostööd mittetegeva kolmanda riigina.

BELIZE'i KUSTUTAMINE KOOSTÖÖD MITTETEGEVATE KOLMANDATE RIIKIDE NIMEKIRJAST

(11) Pärast 26. novembri 2013. aasta rakendusotsuse ja nõukogu 24. märtsi 2014. aasta rakendusotsuse 2014/170 vastuvõtmist jätkas komisjon Belize'iga dialoogi. Eelkõige paistab Belize olevat rakendanud rahvusvahelisest õigusest tulenevaid kohustusi ja võtnud vastu piisava õigusraamistiku ETR-kalapüügi vastu võitlemiseks; ta on võtnud kasutusele piisava ja tõhusa seire- ja kontrollisüsteemi, loonud heidutava karistussüsteemi ning taganud püügisertifitseerimissüsteemi nõuetekohase rakendamise. Lisaks täidab Belize nüüd paremini rahvusvahelisi kohustusi, sh neid, mis tulenevad piirkondlike kalavarude majandamise organisatsioonide soovitustest ja resolutsioonidest. Belize kehtestas uue süsteemi laevade registreerimiseks rahvusvahelise õiguse kohaselt. Belize järgib praegu asjakohaste organite soovitusi ja resolutsioone ning on vastu võtnud ETR-kalapüügi vastu võitlemise riikliku tegevuskava kooskõlas ÜRO ETR-kalapüügi vastase rahvusvahelise tegevuskavaga.

(12) Võttes arvesse 15. novembri 2012. aasta otsuses, 26. novembri 2013. aasta rakendusotsuses ja nõukogu 24. märtsi 2014. aasta rakendusotsuses esitatud järeldusi ning Belize'ilt saadud asjakohast teavet hindas komisjon, kuidas Belize täidab praegu oma rahvusvahelisi lipu-, sadama-, rannikuäärse või tururiigi kohustusi. Ta hindas ka olukorra heastamiseks võetud meetmeid ja Belize'i pädevate asutuste antud tagatisi.

(13) Eespool toodu põhjal järeldas komisjon, et Belize'i poolt lipuriigi kohustuste täitmiseks võetud meetmed on piisavad ÜRO mereõiguse konventsiooni artiklite 91, 94, 117 ja 118, ÜRO 1982. aasta 10. detsembri mereõiguse konventsiooni piirialade kalavarude ja pika rändega kalavarude kaitset ja majandamist käsitlevate sätete rakenduskokkulepe artiklite 18, 19 ja 20 ning ÜRO Toidu- ja Põllumajandusorganisatsiooni meetmete järgimise kokkuleppe III artikli lõike 8 sätete täitmiseks. Komisjon jõudis järeldusele, et Belize'i esitatud tõenditest nähtub, et selle riigi nimekirja kandmise tinginud olukord on lahendatud ning et riik on võtnud konkreetseid meetmeid, millega suudetakse saavutada olukorra püsiv paranemine.

(14) Seda olukorda arvestades ja kooskõlas ETR-kalapüügi määruse artikli 34 lõikega 1 teeb nõukogu järelduse, et Belize tuleks kustutada koostööd mittetegevate kolmandate riikide nimekirjast.

(15) See nõukogu otsus ei välista võimalust, et komisjon või nõukogu võtab ETR-kalapüügi määruse VI peatüki kohaselt mis tahes edasisi meetmeid, kui faktidest ilmneb, et Belize ei täida lipu-, sadama-, turu- või rannikuäärse riigina talle rahvusvahelisest õigusest tulenevaid kohustusi võtta meetmeid ETR-kalapüügi vältimiseks, ärahoidmiseks ja lõpetamiseks.

(16) Arvestades koostööd mittetegevate kolmandate riikide nimekirja kandmise tagajärgi on asjakohane, et Belize sellest nimekirjast kustutamine jõustub viivitamata,

ON VASTU VÕTNUD KÄESOLEVA OTSUSE:

Artikkel 1

Nõukogu otsuse 2014/170/EL lisa asendatakse käesoleva otsuse lisaga.

Artikkel 2

Käesolev otsus jõustub järgmisel päeval pärast selle avaldamist Euroopa Liidu Teatajas.

Brüssel,

Nõukogu nimel

eesistuja

[1] ELT L 286, 29.10.2008, lk 1.

[2] ELT L 286, 29.10.2008, lk 1.

[3] Komisjoni otsus, 15. november 2012, millega teatatakse kolmandatest riikidest, kelle puhul komisjon leiab, et vastavalt nõukogu määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks, võidakse see riik liigitada koostööd mittetegevaks kolmandaks riigiks (ELT C 354, 17.11.2012, lk 1).

[4] Komisjoni rakendusotsus, 26. november 2013, millega määratakse kindlaks kolmandad riigid, keda komisjon loeb koostööd mittetegevaks kolmandaks riigiks vastavalt nõukogu määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks (ELT C 346, 27.11.2013, lk 2).

[5] Nõukogu rakendusotsus 2014/170, 24. märts 2014, millega kehtestatakse ebaseadusliku, teatamata ja reguleerimata kalapüügi vastases võitluses koostööd mittetegevate kolmandate riikide nimekiri vastavalt määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks (ELT L 91, 27.3.2014, p 43–47).

LISA

Ebaseadusliku, teatamata ja reguleerimata (ETR) kalapüügi vastases võitluses koostööd mittetegevate kolmandate riikide nimekiri

järgmise dokumendi juurde:

Ettepanek: NÕUKOGU RAKENDUSOTSUS,

millega muudetakse ebaseadusliku, teatamata ja reguleerimata kalapüügi vastases võitluses koostööd mittetegevate kolmandate riikide nimekirja vastavalt määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks

Kambodža Kuningriik

Guinea Vabariik

Sri Lanka Demokraatlik Sotsialistlik Vabariik